חיים יוסף דוד אברג'ל

הרב חיים יוסף דוד אברג'ל (מכונה גם הרב חיד"א; נולד ב-10 בינואר 1979, י"א בטבת תשל"ט) הוא בנו של הרב יורם אברג'ל וממלא מקומו בראשות מוסדות "קול רינה-רב פעלים" ו"באר מים חיים".

 ביוגרפיה 
נולד בנתיבות לרב יורם אברג'ל ולאימו גאולה. בבחרותו למד ב"ישיבת הנגב". לאחר נישואיו למד בכולל קול רינה רב פעלים שבראשות אביו הרב יורם אברג'ל, וכיהן כרב בית כנסת וכראש כולל במערב נתיבות תחת מוסדותיו. מתקופה זו החל למסור שיעורים ולחבר ספרי הלכה.

לאחר פטירת אביו ב-10 באוקטובר 2015, הכריז הרב שלמה משה עמאר בהלוויה, ששני בניו, הרב חיים יוסף דוד והרב ישראל, הם ממשיכי דרכו. בנו הרב חיים יוסף דוד ממלא את מקומו בראשות מוסדות "קול רינה" אשר מרכזם בנתיבות ופרוסים ברחבי הארץ השונים ובמסגרתם לומדים מעל 3,000 תלמידים ואברכיםהלימוד ברשת הכוללים מתנהל לאורך כל שעות היממה (כוללי יום, כוללי חצות וכוללי נץ). רשת המוסדות כוללת גם את ארגון החסד "ברכת יוסף ופעולת צדיק" המחלק מזון למשפחות נזקקות. .ורשת החינוך "באר מים חיים" בנתיבות הכוללת מעונות יום, גני ילדים, בית ספר יסודי לבנים "בניהו", בית ספר יסודי לבנות "יבוא ברינה", תיכון לבנות "שפתי רננות" וישיבה קטנה "תפארת בחורים". הרב המשיך את אביו גם במסירת שיעורים ברחבי הארץ השונים.

 חשד לפגיעות מיניות 
ב-10 ביוני 2025 פורסמו בערוץ 12 עדויות של נשים וילדות על כך שהרב אברג'ל ניצל ופגע בהן מינית במהלך פגישות ייעוץ שערך עמן ביחידות. בכתבה נזכר גם, כי הרב אברג'ל הודיע בשנה האחרונה על כוונתו הפוליטיות, ואפשר שיציאתו הפומבית נגד מפלגת ש"ס היא הגורם לעדויות כנגדו. בתגובה, אחת המלינות אומרת כי היא שיתפה את מכריה בדבר הפגיעה כשנה טרם פרסום התחקיר. הרב אברג'ל, בשיעור לתלמידיו, הכחיש את דברי המתלוננות וטען כי גורמים שילמו למתלוננות 100 אלף ש"ח בכדי שיתלוננו עליו. כחודש לאחר הפרסום נפתחה חקירת משטרה ובסוף אוגוסט אותה שנה עצרה המשטרה את הרב אברג'ל. לאחר ארבעה ימי מעצר, הורה בית משפט השלום בבאר שבע לשחררו למעצר בית, והסכים להשתתפותו של הרב אברג'ל בהילולת הבן איש חי בנתיבות בתוך ימי מעצר הבית.

 פעילות פוליטית 
בבחירות לרשויות המקומיות, שנערכו בפברואר 2024, הקים והריץ מפלגה שנקראה "אחי", למועצת העיר נתיבות. מפלגתו הפכה לגדולה ביותר במועצה עם 7 מושבים מתוך 17. מפלגה המאוחדת לש"ס ויהדות התורה קיבלה 5 מושבים בלבד.

בחודש מאי 2025 הודיע על כוונתו להקים מפלגה חדשה בשם "מים חיים" שתתמודד לכנסת ותתחרה על הקולות של ש"ס. המפלגה תקרא לגיוס חרדים שאינם לומדים תורה, ותתמוך בלימודי מתמטיקה ואנגלית במוסדות חרדיים. את מפלגת ש"ס האשים בקיצוניות ובשחיתות וטען שעסקני המפלגה מעבירים רק חלקית את התמיכה למוסדות התורה ולוקחים אחוזים לעצמם. עם זאת הבהיר שהביקורת שלו היא רק כלפי עסקני המפלגה ולא כלפי ההנהגה הרבנית.

דעותיו
בכמה פעמים הביע את דעתו בעד גיוס חרדים שאינם לומדים תורה לצבא. הרב אברג'ל מורה לתלמידים שאינם מתאימים ללימוד בישיבה להתגייס לגדוד נצח יהודה או למסלולים המיועדים לציונות הדתית.

 ספריו 

 שו"ת שבת המלכה - עשרה חלקים על הלכות שבת.
 חלב צאן - על הלכות איסור והיתר.
 יתגבר כאר"י - הלכות השכמת הבוקר.
 טהור ידיים יוסיף אומץ - הלכות נטילת ידיים.
 ברכת יוסף - הלכות ברכות הנהנין.
 לחם לשובע - הלכות ברכת המזון.
 ימי הפורים - הלכות פורים.
 ברכת הפסח - הלכות פסח.
 תורת רבנו יורם - פרשת שבוע בשילוב הלכות והנהגות.

 קישורים חיצוניים 
 אתר המוסדות "קול רינה רב פעלים"

 הערות שוליים 

קטגוריה:רבנים ספרדיים ישראלים
קטגוריה:בוגרי ישיבת הנגב
קטגוריה:נתיבות: רבנים
קטגוריה:ראשי כולל אברכים ישראלים
קטגוריה:ישראלים שנולדו ב-1979